ET Euroopa Liidu Teataja C 267/46

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 267/16)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„AGNEAU DE LOZERE”

EÜ nr: FR/PGI/005/0501/06.10.2005

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Institut National des Appellations d'Origine (I.N.A.O.) Aadress: 51, rue d'Anjou F-75008 Paris Tel: (33) 153 89 80 00 Faks: (33) 142 25 57 97 E-post: info@inao.gouv.fr

2. Taotlejate rühm:

Nimi: Association Viande d'Agneau de Lozère (A.V.A.L.) Aadress: c/o Cobevial Avenue Pierre Sémard F-48100 Marvejols Tel: (33) 466 32 43 08 Faks: (33) 466 32 04 02 E-post: cobevial-48@wanadoo.fr Koosseis: tootjad/töötlejad ( X ) muud ( X )

3. Toote liik:

Rühm 1.1: Värske liha (ja rups)

4. Spetsifikaat

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1 Nimetus: „Agneau de Lozère”

4.2 Kirjeldus: Kaitstud geograafilise tähisega toote omadused on järgmised:

Tõug: isased ja emased tõuloomad on Keskmassiivi valget tõugu (Blanche du Massif Central).

Loomaliik: noored, kaalult kerged lambatalled (isased ja emased). Nad on piimatallede ja rohutallede vahepealne rühm. Tallesid ei lahutata emasloomadest enne põllumajandusettevõttest äraviimist: nad imevad emapiima kuni loomuliku võõrdumiseni ning neid ei söödeta mingil juhul kunstlikult.

Kasvatusviis: kasvatussüsteem on kokkuhoidlik, põhinedes kaitstud geograafilise tähise piirkonna karjamaade optimaalsel kasutamisel. Süsteemi eesmärk on lasta karjal võimalikult palju väljas olla. Karjamaade süstemaatiline kasutamine loomakasvatuses tagab seega toote eripära: emasloomad toituvad mitmekesise taimestikuga karjamaadel, mida on põllumajandusliku sisendiga vähe tõhustatud, ning see mõjutab tallesid läbi emapiima, eristades neid intensiivsematel aladel kasvatatud talledest.

Talled tapetakse enne 130 päeva vanuseks saamist.

Rümpade omadused on järgmised:

talle rümba mass jääb vahemikku 7–19 kg;

kere: U, R ja O kvaliteediklasside süsteemis EUROP;

rasvkoe ladestusmäär: klassid 2 ja 3 kvaliteediklasside süsteemis EUROP;

värvus: roosakasvalge;

rasva kvaliteet: tiheda konsistentsiga, plastne ja valge.

Lambaliha müüakse värskelt:

terve või poolrümbana;

poolpaksude tükkidena;

tükeldusvalmina;

müügipakendites.

4.3 Geograafiline piirkond: Talled sünnivad, nad kasvatatakse ja tapetakse kaitstud geograafilise tähise piirkonnas.

„Agneau de Lozère'i” kaitstud geograafilise tähise piirkond määratleti järgmiste kriteeriumide alusel:

Keskmassiivi valget tõugu lammaste esinemine.

— Kasutatav kriteerium: Keskmassiivi valget tõugu lammaste esinemine: üle 500 Keskmassiivi valget tõugu lammast kantoni kohta.

Kõrgus, kasvav mööda kagu/loode telge.

— Kasutatav kriteerium: kantonid, mis asuvad kõrgemal kui 800 meetrit või mille kõrgus jääb 600 ja 800 meetri vahele.

Vähetootlike karjamaade olemasolu, suurenev mööda loode/kagu telge.

— Kasutatav kriteerium: igihalja vähetootliku karjamaa olemasolu vähemalt 20 %.

Vulkaaniliste aluspinnaste väljajätmine, kuna selle olemasolu tekitab intensiivsemat tootmist looma ja hektari kohta.

Geograafiline piirkond koosneb neljas departemangus asuvast 259 kommuunist.

— Lozère'i departemang (48): departemangu kuulub 185 kommuuni.

— Cantali departemang (15): 33 kommuuni: Alleuze, Anglards-de-Saint-Flour, Anterrieux, Celoux, Chaliers, Chaudes-Aigues, Chazelles, Clavieres, Coren, Deux-Verges, Espinasse, Faverolles, Fridefont, Jabrun, Lieutades, Lorcieres, Loubaresse, Maurines, Mentieres, Montchamp, Rageade, Ruynes-en-Margeride, Saint-Georges, Saint-Just, Saint-Marc, Saint-Martial, Saint-Remy-de-Chaudes-Aig, Saint-Urcize, Soulages, Tiviers, Trinitat, Vabres, Vedrines-Saint-Loup.

— Ardèche'i departemang (07): 11 kommuuni: Borne, Cellier-du-Luc, Laval-d'Aurelle, Laveyrune, Lesperon, Malarce-sur-la-Thines, Montselgues, Saint-Alban-en-Montagne, Saint-Etienne-de-Lugdares, Saint-Laurent-les-Bains, Sainte-Marguerite-Lafiger.

— Haute Loire'i departemang (43): 30 kommuuni: Alleyras, Ally, Arlet, Auvers, Besseyre-Saint-Mary, Chanaleilles, Charraix, Hastel, Chazelles, Croisances, Cronce, Cubelles, Desges, Esplantas, Ferrussac, Grezes, Langeac, Monistrol-d'Allier, Pebrac, Pinols, Prades, Saint-Austremoine, Saint-Christophe-d'Allier, Saint-Prejet-d'Allier, Saint-Venerand, Saugues, Tailhac, Thoras, Vazeilles-près-Saugues, Venteuges.

4.4 Päritolutõend: Toote jälgitavust kontrollitakse looma sünnist kuni liha tarbijatele turustamiseni. Loomakasvatajad peavad jooksvalt pidama kasvatusregistrit ja oma loomad vastavalt eeskirjadele tähistama.

Loomad, kes arvatakse kaitstud geograafilise tähise taotlusmenetlusest välja, märgistatakse punase ristiga seljal.

Kaitstud geograafilise tähise taotlusmenetluse jaoks sobivaks tunnistatud loomad saavad spetsiaalse kõrvarõnga, millel olev märge viitab kaitstud geograafilisele tähisele.

Elusa looma jälgitavus tagatakse looma töönumbriga.

Rümpade jälgitavus tagatakse tapanumbriga (mis on seotud töönumbriga) ning tükkide jälgitavus tükeldamispartii numbriga.

4.5 Tootmisviis: Enne Lozère'i talleliha tootmist peab toimuma kvaliteetne kasvatamine.

Talled sünnivad Keskmassiivi valget tõugu lammastest ja sama tõugu oinastest. Praegusteks tõuvaliku eesmärkideks on parandada ema omadusi ja piima väärtust, mis mõjutab rasvade kvaliteeti ja värvust, viljakust, kasvu, ning eelkõige parandada lihatoodangut iseloomustavaid tunnuseid (rasvakogus ja kere).

Loomade kogus on väiksem kui 1,4 loomühikut hektari kohta ehk vähem kui 10 lammast kasutatava hektari kohta (niidud, karjamaad: nõmmed, metsade alustaimestik, suvised mägikarjamaad).

Hoone sisepindala võrreldes lammaste arvuga peab olema ligikaudu 1,5 m2 söödetava lamba kohta, juhul kui hoone on varustatud traditsiooniliste söödakünade või põiki asetsevate, keskkoridoriga risti olevate lintkonveieritega. Lintkonveieritega varustatud hoone puhul peab pindala olema vaid 1,3 m2 lamba kohta.

Emasloomade sööt:

Koguselises plaanis aeglustavad karjakasvatuse arengut klimaatilised piirangud (talvel pakane, suvel põud …), mis vähendavad pakkumist ja karjamaade kasutamise aega. Seega kasutavad karjakasvatajad olenevalt aastaajast ja loomade füsioloogilistest vajadustest kas peamiselt niite või peamiselt karjamaasid. Siiski sõltub niitude või karjamaade eelistamine otseselt sellest, kuidas kombineeritakse ja täiendatakse neid muudelt karjamaadelt, niitudelt, söödakultuuridest või kuivsöödast saadud söödavarudega.

Loomakasvatajad püüavad eelistada oma valdustest saadavat sööta (niidetud hein, rohi). Järelikult koristatakse 100 % tarbitavast söödast kaitstud geograafilise tähisega piirkonnas, välja arvatud kuivatatud lutsernhein, mida on vaja valguallikaks. Sööt võib olla kas kaitstud geograafilise tähisega piirkonnas toodetud või samast piirkonnast ostetud. Siiski ei tohi ostetava kuivatatud lutserni osakaal ületada 10 % tarbitavast söödast.

Tallede sööt:

Tallesid toidetakse nende esimeses eluetapis üksnes emapiimaga: nad imevad emapiima kuni loomuliku võõrdumiseni. Imetamiskontakt lamba ja talle vahel toimub vähemalt kaks korda päevas, et soodustada võimalikult pikka imetamisperioodi. Mingil tingimusel ei lahutada tallesid oma emadest enne põllumajandusettevõttest väljaviimist.

Kasvatusperioodi lõpus võivad talled lisaks emapiimale saada täiendsööta, mis sisaldab vähemalt 50 % teravilju ja teravilja kõrvalsaadusi. Täiendsööt moodustab maksimaalselt 31 % kogu söödast ja ei pea tingimata pärinema kaitstud geograafilise tähisega piirkonnast.

Tapmine ja tükeldamine:

Talled tapetakse kaitstud geograafilise tähisega piirkonnas. Liha võib tükeldada väljaspool kaitstud geograafilise tähisega piirkonda. Liha võib pakendada kile-, vaakum- või gaaspakendisse.

4.6 Seos piirkonnaga: Keskmassiivi valge tõug on maatõug, millest on saadud puhas tõug:

Ajalooliselt peetakse Keskmassiivi valget tõugu ühe arvuka lambapopulatsiooni haruks, mille nimetus oli vanasti „Caussenards”, kuna nad elasid rohkem kui 2000 aastat Causses'ides, kuivades kivise pinnasega ja vaestes piirkondades, mis ääristavad Keskmassiivi lõunast edelani.

Viimastel kümnenditel tuli kasutusse termin „Blanc de Lozère” (Lozère'i valge tõug), kuna Margeride'is elutsevat populatsioon arendasid edasi loomakasvatajad, kes püüdsid aretada parimatest karjadest pärit loomadest ümaramate vormidega ja rasvasemaid loomi.

Kui tõu levikuala ületas märgatavalt oma esialgse päritoluala piirid, hakati seda lõpuks nimetama vähem piirava nimega Keskmassiivi valge tõug.

Keskmassiivi valge tõu eelised kasvatusviisi puhul: tõu eripärad, mis teevad sellest territooriumiga eriti kohanenud loomatõu:

Keskmassiivi valget tõugu iseloomustab hea kohanemine erinevate, mõnikord raskete oludega toitainevaestes ja põuastes või mägistes maismaapiirkondades peaaegu lageda taeva all. Kõnealune omadus võimaldab loomakasvatajatel pidada lambaid, kes on võimelised pidama vastu halvimates ilmastikuoludes peavarjuta platoodel, rahulduma sellega, mis neil süüa on, ja läbima parema toidu leidmiseks isegi pikki vahemaid.

Lozère'is võib Keskmassiivi valge tõu kindla ülekaalu lihatootmises võrreldes teiste lihalamba tõugudega kanda peamiselt Keskmassiivi valge tõu maatõu omaduste arvele. Kõnealuse liha kvaliteet pärineb kaitstud geograafilise tähisega piirkonnast, kuna see tuleneb imetavate emasloomade ja tallede toidurežiimi omapäradest kõnealuses piirkonnas.

Keskmassiivi valge tõug väljendab oma püsivate maatõu omaduste poolest praegu tugevat seost piirkonnaga.

Karjatamise olulisus kasvatusviisi puhul:

Kokkuhoidlik kasvatussüsteem (karjatamine), millele tugineb kaitstud geograafilise tähisega tallede tootmine, põhineb kohalike söödavarude optimeerimisel: rohi, niidetud hein ja oma tarbeks kasutatavad teraviljad.

Karjatamine toimub seega iseäralikes kohtades, mis vastupidiselt niisugustele aladele nagu rohumaad pakuvad vähe või üldse mitte võimalusi klassikaliseks karjakasvatuseks, mille puhul kasutatakse masinaid (vähemalt majanduslikult vastuvõetaval moel). Asjaomaseid karjamaid peetakse vähe väärtuslikuks või väärtusetuks teiste loomaliikide, nagu näiteks veiste jaoks.

Seega põhineb toote „Agneau de Lozère” eripära tõu puhtuse ja loomade mitmekesisest toitumisest tuleneva suurepärase kvaliteedi ning looduskeskkonda ja esivanemate traditsioone väärtustavast põllumajandustegevusest tuleneva keskkonnakvaliteedi ühendamisel.

Tunnustatud liha

Vaatamata oma maatõu omadustele on Keskmassiivi valge tõug tuntud kui prantsuse maatõugudest kõige tootlikum. Seetõttu kasvatavad loomakasvatajad neid ristamist kasutamata.

„Agneau de Lozère'i” liha on tänapäeval väga tuntud, nagu kinnitavad erinevad ajakirjanduses ilmunud artiklid (üldhuvi-, erialaartiklid) ning peakokkade (David Van Laer, Philippe Groult) arvamusavaldused. Kohalikud ülemaailmselt tuntud restoranipidajad ütlevad Lozère'i talleliha kohta, et see on siidine, peene tekstuuriga ja tihe ning et see oleks otsekui „lõhnastatud rohu aroomidega”.

4.7 Kontrolliasutus:

Nimi: Qualisud, Organisme certificateur agréé EN 45011 Aadress: 2, rue des Remparts F-40000 Mont-de-Marsan Tel: (33) 558 06 15 21 Faks: (33) 558 75 13 36 E-post: qualisud@wanadoo.fr

4.8 Märgistus: Toote nimetus: „Agneau de Lozère”.

Märgistusel kasutatakse kaitstud geograafilise tähise logo või märget „kaitstud geograafiline tähis”.

(1) ELT L 93, 31.3.2006, lk 12.